**HIRDETMÉNY**

****

**ÓVODAI BEÍRATKOZÁS**

Táborfalva Nagyközség Önkormányzat részéről tájékoztatom a Tisztelt Szülőket, hogy Táborfalva Nagyközség Önkormányzata által fenntartott Táborfalvai Napraforgó Óvoda és Bölcsődébe a gyermekeket a **2025/2026-os nevelési évre**

**2025. április 29-én (kedd) 800 – 1700** **óráig és**

**2025. április 30-án (szerda) 800 – 1700** **óráig**

**lehet beíratni.**

**A beíratás helye: Napraforgó Óvoda 2381 Táborfalva, Petőfi u. 19.**

A beiratkozáshoz Szülői nyilatkozatot szükséges kitölteni, melyet a Táborfalva Nagyközség Önkormányzat Honlapjáról le lehet tölteni, illetve itt az óvodában is átvehető!

Felhívom a Tisztelt Szülők figyelmét, hogy a 2011. évi CXC. tv. a nemzeti köznevelésről 8. § (2) bekezdése szerint,

**„A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától (2025. szeptember 01.) napi négy órát köteles óvodai nevelésben részt venni.”**

Kérjük a Tisztelt Szülőket, hogy az év közbeni felvételi igényeket (azokra a gyermekekre vonatkozik, akik 2025. augusztus 31.-e után töltik be a 3. életévüket) is a fenti időpontban szíveskedjenek jelezni. Ezeknek a gyermekeknek a felvételét az üres óvodai férőhelyek függvényétől tudjuk biztosítani!

A gyermeket elsősorban abba az óvodába kell felvenni, átvenni, melynek a körzetében lakik, vagy ahol a szülője dolgozik. Jelen esetben a mi óvodánk körzethatára Táborfalva Nagyközség területe. Amennyiben a férőhelyek száma lehetővé teszik, más körzetben élő gyermekeket is fogadunk.

A felvételről, átvételről az intézményvezető dönt.

**Felmentési lehetőségek:**

* Az Oktatási Hivatal a szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja.
* A szülő, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül, írásban értesíteni az Oktatási Hivatalt. A külföldön történő óvodakötelezettség bejelentését az alábbi címre kell beküldeni: Oktatási Hivatal Köznevelési Nyilvántartási Főosztály (cím: Bp., 1363, Pf.19.)

**Az óvodai beiratkozásnál be kell mutatni: (gyermek első óvodai nevelési napján)**

* A gyermek személyazonosítására alkalmas, a gyermek nevére kiállított személyi azonosítót, ennek hiányában a születési anyakönyvi kivonatát;
* A gyermek nevére kiállított és lakcímet igazoló hatósági igazolványt (a gyermek lakcím kártyáját);
* A gyermek TAJ kártyáját;
* A szülő személyi azonosító és lakcímét igazoló hatósági igazolványát;
* és kérjük, hozzák magukkal a beíratandó gyermeket is.

Alapító okiratunk szerint óvodánk biztosítja az integráltan nevelhető sajátos nevelési igényű gyermekek nevelését is. Sajátos nevelési igényű gyermek esetében, beiratkozáshoz, a szülő kérjük, hozza magával a szakértői véleményt is.

Az igazgató az óvoda felvétel tárgyában meghozott döntésről, a beiratkozás utolsó napjától számított 30. napon belül, legkésőbb 2025. május 30-ig írásban értesíti a szülőt. A döntésről, amennyiben a szülő, az óvodai beiratkozás napján - az elektronikus elérhetőségének megadásával- kérte, az óvoda vezetője elektronikus úton értesítést küld.

**Amennyiben gyermeküket másik településen íratják óvodába, a jogviszony létrejöttéről igazolást kérünk bemutatni a felvételt biztosító óvodától a Táborfalvai Napraforgó Óvoda és Bölcsőde igazgatójának!**

Az igazgató a gyermek óvodai felvételéről hozott döntése elleni kérelem tekintetében, a fenntartó nevében, a Táborfalva Nagyközség jegyzője jár el és hoz másodfokú döntést.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. §-a értelmében az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el. A szabálysértési eljárás pénzbírsággal is büntethető, melynek mértéke ötezer forinttól százötvenezer forintig terjed.

A beiratkozással kapcsolatban információ kérhető a **06-29-382-008**-as telefonszámon valamint az ovoda@taborfalva.hu e-mail címen.

Kérem, a fentiekben meghatározott időpontokban gondoskodjanak gyermekük óvodába történő beíratásáról!

Háfra László

 jegyző